PTTEP ลุยขยายลงทุนโอมานหลังคว้าสิทธิสำรวจปิโตรเลียมแปลง 12 คาดดันผลงานโต
PTTEP ลุยขยายลงทุนโอมานหลังคว้าสิทธิสำรวจปิโตรเลียมแปลง 12 คาดดันผลงานโต
PTTEP จับมือ "กลุ่มโททาล" ขยายลงทุนตลาดโอมาน หลังคว้าสิทธิสำรวจปิโตรเลียมแปลง 12 คาดดันผลงานเติบโตในอนาคต
19 ก.พ. 2563

บริษัท ปตท.สำรวจและผลิตปิโตรเลียม จำกัด (มหาชน) หรือ PTTEP โดย บริษัท พีทีทีอีพี มีนา จำกัด (PTTEP MENA Limited) ร่วมกับ บริษัท โททาล อีแอนด์พี โอมาน บล็อก 12 บี.วี. ได้รับสิทธิการสำรวจและการแบ่งปันผลผลิต (Exploration and Production Sharing Agreement: EPSA) แปลง 12 จากกระทรวงน้ำมันและก๊าซแห่งรัฐสุลต่านโอมาน  ตอกย้ำกลยุทธ์การขยายการลงทุนในภูมิภาคตะวันออกกลางซึ่งเป็นพื้นที่ยุทธศาสตร์ เพื่อสร้างการเติบโตให้กับ ปตท.สผ. ในระยะยาว
สาระสำคัญของสัญญาสิทธิการสำรวจและการแบ่งปันผลผลิตในแปลง 12 ในโอมานครั้งนี้  ในระยะ 3 ปีแรกของการสำรวจ (ปี 63-65) พีทีทีอีพี มีนา และโททาล จะดำเนินการศึกษาทางธรณีวิทยาและธรณีฟิสิกส์ การสำรวจวัดคลื่นไหวสะเทือนแบบ 3 มิติ และเจาะหลุมสำรวจ
โดย นายพงศธร ทวีสิน ประธานเจ้าหน้าที่บริหารและกรรมการผู้จัดการใหญ่ PTTEP เปิดเผยว่า การได้รับสิทธิในการสำรวจครั้งนี้ เป็นการเพิ่มฐานการลงทุนด้านการสำรวจปิโตรเลียมในพื้นที่ที่มีความสำคัญเชิงกลยุทธ์ เนื่องจากโอมานเป็นประเทศในตะวันออกกลางที่มีศักยภาพปิโตรเลียมสูงและมีความเหมาะสมสำหรับการลงทุน ซึ่งจะช่วยเปิดโอกาสให้ ปตท.สผ. ขยายการลงทุนในภูมิภาคนี้ต่อไปเพื่อสร้างการเติบโตในอนาคต นอกจากนี้ ยังเป็นการร่วมลงทุนกับพันธมิตรที่มีประสบการณ์ในโอมานมาอย่างยาวนาน
ทั้งนี้ พีทีทีอีพี มีนา มีสัดส่วนการลงทุน 20% และโททาล ซึ่งเป็นผู้ดำเนินการ มีสัดส่วนการลงทุน 80% ในแปลง 12 ซึ่งเป็นแปลงสำรวจก๊าซธรรมชาติบนบกขนาดใหญ่ มีพื้นที่ประมาณ 10,000 ตารางกิโลเมตร ตั้งอยู่บริเวณตอนกลางของโอมาน โดยเป็นพื้นที่หลักที่รัฐบาลโอมานมุ่งเน้นการสำรวจ พัฒนา และผลิตก๊าซธรรมชาติ
สำหรับการได้รับสิทธิในแปลงสำรวจบนบก 12 ครั้งนี้ นับเป็นการขยายการลงทุนของ ปตท.สผ.ในโอมานเพิ่มเติม หลังจากเข้าไปลงทุนใน 3 โครงการในโอมานจากการเข้าซื้อหุ้นทั้งหมดของบริษัท พาร์เท็กซ์ โฮลดิ้ง บี.วี. เมื่อปี 62 ที่ผ่านมา ได้แก่ โครงการพีดีโอ (แปลง 6) ซึ่งเป็นโครงการผลิตบนบกที่มีขนาดใหญ่ที่สุดและมีศักยภาพปิโตรเลียมสูงสุดในโอมาน โครงการมุคไคซนา (แปลง 53) ซึ่งเป็นแหล่งผลิตน้ำมันดิบ บนบกขนาดใหญ่ และโครงการโอมาน แอลเอ็นจี ซึ่งเป็นโรงงานผลิตก๊าซธรรมชาติเหลวแห่งเดียวในโอมาน